Република Србија

Општина Љубовија

Општинска управа

Број:400-148/15-04

10.08.2015. године

На основу члана 40. Закона о буџетском систему (''Сл.гласник РС'', бр. 54/09, 73/10, 101/10, 101/11, 62/13, 63/13, 108/13, 142/2014), Општинска управа Љубовија , доставља

**УПУТСТВО**

**ЗА ПРИПРЕМУ БУЏЕТА ОПШТИНЕ ЉУБОВИЈА ЗА 2016. ГОДИНУ**

**10.август 2015. године**

**Љубовија**

**УВОД**

Овим Упутством се, у складу са Законом о буџетском систему и Фискалном стратегијом за 2015. годину са пројекцијама за 2016. и 2017. годину, достављају буџетским корисницима, основне смернице, оквири и рокови за припрему финансијских планова и захтева за средства у буџету општине у 2016. са пројекцијама за 2017. и 2018. годину.

З**аконски основ**

Поступак припреме и доношења буџета локалне власти уређен је Законoм о буџетском систему („Сл.гласник РС", број 54/2009, 73/2010, 101/2010, 101/2011, 93/2012, 62/2013, 63/2013-испр., 108/2013 и 142/2014). На основу члана 31. Закона, по буџетском календару, министар финансија доставља Упутство за припрему Oдлуке о буџету локалне власти као и Фискалну стратегију до 5. јула.

Уколико одлука о буџету локалне власти буде супротна смерницама из упутства које доставља Министар у делу којим се локалној власти дају смернице за планирање масе средстава за плате, броја запослених и субвенција , министар може привремено обуставити пренос трансферних средстава из буџета Републике Србије, до момента док се одлука о буџету не усклади са упутством.

Чланом 40. Закона о буџетском систему предвиђено је да по добијању Фискалне стратегије, локални орган управе надлежан за финансије доставља директним и индиректним корисницима буџета Упутство за припрему буџета, које треба да садржи:

* основне економске претпоставке и смернице за припрему нацрта буџета локалне власти;
* опис планиране политике локалне власти;
* процену прихода и примања и расхода и издатака буџета локалне власти за буџетску и наредне две фискалне године;
* обим средстава које може да садржи предлог финансијских плановима директних и индиректних буџетских корисника за буџетску годину, са пројекцијама за наредне две фискалне године;
* смернице за припрему средњорочних планова директних корисника средстава буџета локалних власти;
* поступак и динамику припреме буџета и предлога финансијских планова директних буџетских корисника.

Чланом 41. Закона дефинисано је да су индиректни корисници средстава буџета локалне власти обавезни да припреме предлог финансијског плана на основу смерница које се односе на буџет локалне власти.

Директни корисници обавезни су да, у складу са смерницама и роковима, траже од индиректних корисника за које су одговорни, да доставе податке неопходне за израду предлога финансијског плана директног буџетског корисника. Истим чланом је предвиђено и да локални орган управе надлежан за финансије може да тражи непосредно од индиректних буџетских корисника податке о финансирању који су неопходни за припрему предлога буџета локалне власти.

**OСНОВНЕ ЕКОНОМСКЕ ПРЕТПОСТАВКЕ И СМЕРНИЦЕ ЗА ПРИПРЕМУ НАЦРТА БУЏЕТА ОПШТИНЕ ЗА НАРЕДНУ ФИСКАЛНУ ГОДИНУ**

У складу са чланом 27в. Закона о буџетском систему Влада сваке фискалне године подноси Народној скупштини Фискалну стратегију.

Главни циљеви Фискалне стратегије су:

1) утврђивање краткорочних и средњорочних циљева фискалне политике Владе за период од три узастопне фискалне године, почев од фискалне године за коју се Фискална стратегија подноси;

2) пружање детаљног објашњења о усклађености наведених средњорочних циљева са фискалним принципима и правилима утврђеним овим законом;

3) процена утицаја фискалне политике на међугенерацијску расподелу дохотка, као и процена одрживости фискалне политике.

Министарство финансија требало је да, у складу са чланом 31. Закона о буџетском систему, припреми нацрт Фискалне стратегије за 2016. годину са пројекцијама за 2017. и 2018. годину и достави га на мишљење Фискалном савету до 30. априла 2015. године, а Влади на усвајање до 1. јуна 2015. године.

До истека законског рока министарство надлежно за послове финансија није доставило локалним самоуправама Упутство за израду буџета за 2016. години, нити Фискалну стратегију за 2016. годину. Из тог разлога процес планирања буџета Општине Љубовија започиње на основу Фискалне стратегије за 2015.годину са пројекцијама за 2016. и 2017. годину.

Фискална стратегија за 2015. годину са пројекцијама за 2016. и 2017. годину (у даљем тексту Фискална стратегија) је документ средњорочног планирања буџета у који су укључене средњорочне анализе и пројекције републичког буџета, буџета општина и градова и ванбуџетских фондова и саставни је део планирања буџета за сваку наредну годину.

Основни циљеви економске политике су:

1. успостављање макроекономске стабилности спровођењем мера фискалне консолидације и јачањем стабилности финансијског сектора;

2. отклањање препрека расту привредне активности и конкурентности спровођењем свеобухватних структурних реформи.

Влада, у наредном периоду, водиће економску политику усмерену на креирање стабилног и предвидивог пословног амбијента неопходног за раст привредне активности и повећање удела приватног сектора у производњи, запошљавању и инвестицијама. У том циљу, у претходном периоду, усвојен је већи број реформских закона чија примена треба да доведе до отклањања структурних слабости привреде и стварања основе за дугорочно одржив раст. Међу најзначајнијим законским решењима су Закон о изменама и допунама Закона о раду, Закон о приватизацији, Закон о изменама и допунама Закона о стечају, Закон о изменама и допунама Закона о планирању и изградњи, Закон о изменама и допунама Закона о пензијском и инвалидском осигурању и др.

Економском реструктурирању српске привреде значајно ће допринети смањење нерационалне јавне потрошње и промена модела финансирања инвестиција чиме би се подстакао привредни раст и запошљавање. У томе кључну улогу има фискална политика и стабилност националне валуте, активније привлачење страних инвестиција, спречавање одлива девиза сивим каналима, дестимулисање непотребног увоза, подстицање предузећа да супституишу увоз и јачају извозну понуду. Посебна пажња посветиће се стварању пословног амбијента стимулативног за привреднике и инвеститоре и стварању услова за лакше пословање. Убрзаће се преостале економске реформе како би се пословно окружење побољшало, посебно оснаживањем владавине права и додатним смањивањем нефлексибилних услова на тржишту рада. Циљ је успостављање пословног окружења које ће омогућити пораст страних и домаћих инвестиција, убрзање реструктурирања привреде и повећање продуктивности и конкурентности привреде.

Основни циљеви фискалне политике у наредном периоду су:

* оснажавање удела јавних расхода, фискалног дефицита и јавног дуга у БДП;
* јачање пореске дисциплине, која подразумева побољшање система наплате пореза и смањење сиве економије;
* јачање дугорочне фискалне одрживости кроз спровођење структурних реформи, посебно реформи јавног сектора.

Снажна фискална консолидација у 2015. години од 3% БДП на расходној страни довешће до краткотрајног пада привредне активности, након чега се очекује убрзање раста БДП на реалним основама. Структура и динамика усвојених мера штедње креирана је тако да обезбеди одрживу путању опоравка у наредним годинама. Са становишта раста привреде битно је нагласити да се уштеде неће остваривати на рачун капиталних улагања који су кључни за покретање инвестиционог циклуса, већ првенствено кроз смањење текућих расхода који су у протеклом периоду били предимензионирани у односу на снагу привреде. Предвиђено фискално прилагођавање највећим делом извршиће се смањивањем расхода за запослене у јавном сектору, смањивањем пензија, субвенција и других врста директних или индиректних облика помоћи државним и јавним предузећима, али уз заштиту најрањивијих и најсиромашнијих слојева становништва. Такође, приоритети фискалне политике у наредном периоду биће јачање пореске дисциплине, повећање ефикасности наплате пореза и борба против сиве економије. На овај начин ће се истовремено обезбедити унапређење општих услова привређивања и равноправног пословања и смањивање укупног фискалног дефицита.

Са становишта функционисања јавног сектора и повећања његове ефикасности, мере штедње ће се спровести и укидањем непродуктивних радних места и општом рационализацијом пословања јавног сектора. У наредном периоду потребно је интензивирати увођење професионализације у пословању јавних предузећа и одговорног корпоративног управљања у оним предузећима која ће остати под државном контролом, уз измештање социјалне политике из јавних предузећа у систем социјалне заштите, као и постепено и одговорно смањивање државног удела у привреди. Са друге стране, у осталим деловима јавног сектора, на основу свеобухватне анализе потреба, спровешће се рационализација са циљем подизања квалитета услуга функција које држава пружа (образовање, здравство, државна управа и локална самоуправа, итд). Циљ је успостављање стимулативне пореске политике која подстиче привреду и запошљавање, укључујући прелазак на моделе концесионог финансирања и јавно-приватних партнерстава где год је то економски могуће и оправдано и нулта толеранција за непоштовање закона и криминала и корупције кроз реформисане институције система.

У циљу завршетка и олакшавања поступка приватизације преосталих предузећа са друштвеним капиталом кроз поступак реструктурирања или стечаја усвојени су Закон о приватизацији и Закон о изменама и допунама Закона о стечају. Законом о приватизацији обезбеђени су флексибилнији методи и модели приватизације засновани на реалним тржишним условима који ће сам поступак учинити ефикаснијим. Новим законским решењем предвиђена је приватизација путем неколико модела: продаја капитала, продаја имовине, пренос капитала без накнаде и стратешко партнерство, методом јавног прикупљања понуда са јавним надметањем односно јавним прикупљањем понуда. Поред наведеног, прописана је могућност примене мера за припрему и растерећење обавеза субјекта приватизације и то: условни отпис дуга, односно претварање дуга субјекта приватизације у трајни улог. Законом о изменама и допунама Закона о стечају уведена су јаснија правила која имају за циљ убрзање самог стечајног поступка и бољу заштиту поверилаца стечајног дужника.

Народна банка Србије (у даљем тексту: НБС) мерама и инструментима монетарне политике подржаваће спровођење економске и фискалне политике Владе, са тим да се при томе не доводи у питање остваривање основних циљева монетарне политике који се односе на одржавање стабилности цена и стабилност финансијског система. Мере монетарне политике ће и у наредном периоду бити усмерене на остварење циљане инфлације од 4±1,5%, тј. њену трајну стабилизацију на ниском нивоу.

Преглед појединих макроекономских показатеља који су од значаја за израду Буџета општине Љубовија за 2016. и наредне две фискалне године.

**Пројекција основних макроекономских показатеља Републике Србије преузета из Фискалне стратегије за 2015. са пројекцијама за 2016. и 2017.г.**

|  |  |  |  |
| --- | --- | --- | --- |
|  | Пројекција 2015 | Пројекција 2016 | Пројекција 2017 |
| БДП, годишње стопе реалног раста % | -0,5 | 1,5 | 2 |
| Реални раст појединачних компоненти БДП % |  |  |  |
| Лична потрошња | -3,0 | 1,0 | 1,5 |
| Државна потрошња | -7,4 | -5,8 | -4,0 |
| Инвестиције | 4,7 | 5,5 | 5,5 |
| Извоз | 3,1 | 5,0 | 6,6 |
| Увоз | -1,5 | 2,9 | 4,6 |
| Стопа незапослености | 21,3 | 19,3 | 19,8 |
| Инфлација, просек периода, у % | 2,7 | 4,1 | 4,1 |

Имајући у виду да је законски рок да локални орган надлежан за финансије буџетским корисницима достави Упутство за припрему нацрта буџета 1. август 2015. године, приступило се његовој изради полазећи од **Упутства за припрему одлуке о буџету локалне власти за 2015. годину и пројекција за 2016. и 2017. годину** које је донео Министар финансија.

Фискалним правилима за локалну власт (члан 27ж. Закона о буџетском систему) дефинисано је да фискални дефицит локалне власти може настати само као резултат јавних инвестиција и не може бити већи од 10% њених прихода у тој години. За одобрење фискалног дефицита изнад наведеног износа, само уколико је оно резултат реализације инвестиција, извршни орган локалне власти може да поднесе захтев Министарству финансија најкасније до 1. маја текуће године за наредну буџетску годину.

Општим фискалним правилима која су дефинисана чланом 27е Закона о буџетском систему, одређује се циљни средњорочни фискални дефицит, као и максимални однос дуга према БДП са циљем да се обезбеди дугорочна одрживост фискалне политике у Републици Србији, док се посебним фискалним правилима одређују кретање плата и пензија, као начин обухвата јавних инвестиција при рачунању фискалног дефицита и јавних расхода и издатака у периоду од 2011. до 2015. године.

Посебна фискална правила обезбеђују да се смањење фискалног дефицита у односу на БДП, највећим делом оствари преко смањења текућих јавних расхода. Циљ посебних правила је и да се промени структура јавне потрошње у правцу смањења текућих расхода и повећања јавних инвестиција.

Приликом припреме предлога финансијски планова треба имати у виду да је Влада Републике Србије донела Уредбу о привременој обустави припадајућег дела пореза на зараде, односа преноса трансферних средстава из буџета Републике Србије локалној самоуправи 5. јуна 2013. године. Овом Уредбом се уређује поступак привремене обуставе припадајућег дела пореза на зараде, односа преноса трансферних средстава из буџета Републике Србије локалној самоуправи у случајевима да се зараде не исплаћују, или да се не спроводи политика запошљавања у складу са утврђеним програмима јавних предузећа, односно ако се установи да нису испоштовани рокови за измирење обавеза према привредним субјектима утврђени законом којим се уређују рокови измирења новчаних обавеза у комерцијалним трансакцијама

**ОПИС ПЛАНИРАНЕ ПОЛИТИКЕ ОПШТИНЕ ЉУБОВИЈА ЗА ПЕРИОД 2016-2018. ГОДИНЕ**

У периоду од 2016. до 2018. године општина Љубовија ће обављати изворне, поверене и пренесене надлежности у складу са Уставом Републике Србије и Законом о локалној самоуправи, као и другим законским и подзаконским актима којим се регулише ова област.

Сходно наведеном, активности општина Љубовија у 2016. и наредне две фискалне године биће усмерене на следеће послове:

-урбанизам и просторно планирање,

-одржавање и изградња локалне комуналне и саобраћајне инфраструктуре (водоснабдевање, прикупљање и одношење смећа, управљање отпадним водама, јавна хигијена, уређење и одржавање зеленила, јавна расвета, локални путеви и остале комуналне услуге)

- вођење економске и развојне политике општине,

- пољопривреда и рурални развој,

- заштита животне средине,

- обезбеђивање услова за рад локалних установа у култури,

- организација културних и спортских активности и манифестација,

- опорезивање, финансијско управљање и буџетирање,

- пружање осталих услуга грађанима у складу са Законом.

Општина Љубовија ће обављати поверене и пренесене послове из области:

- државне управе,

- социјалне заштите,

- здравствене заштите,

- предшколског, основног и средњег образовања,

- екологије и очувања животне средине,

- рада инспекцијских служби и др.

Извршавање свих законских обавеза и задатака који се односе на локалну управу, ефикасније коришћење расположивих финансијских ресурса у циљу задовољавања потреба грађана, основа су буџетске политике општине. Такође, у наредној години потребно је предузети активности које ће бити усмерене ка повећању наплате пореских и непореских прихода, као и на редуковању административне потрошње свих корисника буџета, што је у складу са мерама штедње.

Опредељење је да се у наредној години расположива средства искористе првенствено за финансирање социјалне заштите, улагање у запошљавање и унапређење привреде и образовања. Такође, предвиђено је улагање у саобраћајну, комуналну и другу инфраструктуру, са акцентом на текуће и инвестиционо одржавање инфраструктуре, а након катастрофалне поплаве која је задесила нашу општину у 2014.години, и завршетак започетих капиталних пројеката.

Успостављањем и унапређењем планирања и расподеле средстава по програмском моделу, који се по први пут ради од 2015.године, створиo се основ за обезбеђивање веће ефикасности и конкурентности привреде као и делотворност јавне потрошње.

Само унапређење буџетских процеса део је шире реформе управљања јавним финансијама, која ставља акценат на утврђивање приоритета и оптимизацију потрошње у циљу подстицања привредног раста и ефикасног пружања квалитетних услуга јавне управе.

Од корисника буџета очекује се да поштују политику општине за наредну годину и придржавају се ограничења везаних за буџетску потрошњу у наредној години. Са аспекта финансијског менаџмента, активности у политици јавних прихода и расхода буџета општине, у 2016. и наредне две фискалне године биће усмерене ка следећим принципима:

- вођење фискалне политике усклађене са принципима фискалне одговорности и фискалним правилима која се односе на фискални дефицит и јавни дуг утврђеним Законом о буџетском систему;

- чврста контрола плата у јавном сектору у складу са утврђеним фискалним правилима;

- повећање финансијске дисциплине буџетских корисника;

-замрзавање текућих расхода уз истовремено веће издвајање за капиталне инвестиционе расходе, који ће подржати привредни раст и укупан развој;

- наставак процеса рационалније потрошње код свих буџетских корисника;

- финансирање капиталних пројеката дефинисаних развојним (стратешким и планским) документима које је усвојила Скупштина општине;

- наставак активности у сагледавању прихода, који остварују буџетски корисници и јавна предузећа као „сопствене приходе“, а реч је о јавним приходима који се морају укључити као буџетски приход консолидованог рачуна трезора;

- контрола пословања у јавним предузећима, чији је оснивач општина;

- инсистирање на изради и доношењу реалних планова и програма развоја јавних предузећа;

- наставак започетих активности из претходне године на реализацији основних циљева у политици локалних јавних прихода и расхода;

- наставак активности локалне пореске администрације на реалном обухвату и ефикаснијој наплати припадајућих изворних прихода општине;

- унапређење процеса управљања расходима, кроз јачање планске функције буџетских корисника у сагледавању и изради финансијских планова.

Кретање расхода у 2016. години биће усмерено ка санирању негативних утицаја кризе. У том смислу наставиће се са смањењем учешћа јавне потрошње, а остатак средстава усмериће се за инвестициона улагања.

**СМЕРНИЦЕ ЗА ПРИПРЕМУ БУЏЕТА ОПШТИНЕ ЉУБОВИЈА ЗА 2016. ГОДИНУ**

Сагледавајући привредна кретања у 2015. години, полазећи од тога да у овој години неће бити реалног раста БДП-а, као и раст потрошачких цена од 2,7%, ниво упослености у привреди и јавном сектору, а сагласно одредбама члана 40. Закона о буџетском систему, буџетски корисници општине Љубовија су у обавези да се при изради предлога финансијског плана за 2016. годину придржавају следећег:

1. Основ политике планирања прихода и расхода мора бити у складу са реалним пројекцијама буџета општине за 2016. годину.
2. При изради предлога финансијских планова за 2016. годину, корисници буџета треба да планирају расходе и издатке до нивоа утврђених овим Упутством, водећи рачуна при томе о донетим одлукама, уговореним обавезама и друго.
3. Ради сагледавања могућности буџета општине Љубовија за 2016. годину и наредне две године, даје се следећа пројекција прихода и примања:

у 000 дин.

|  |  |  |  |  |  |
| --- | --- | --- | --- | --- | --- |
| **Ек.класиф** | **ОПИС** | **Процена** | **Пројекција** | | |
|  |  | **2015** | **2016** | **2017** | **2018** |
| 71 | Порези | 196.500 | 200.000 | 220.000 | 234.000 |
| 732 | Донације | 0 | 0 | 0 | 0 |
| 733 | Трансфери | 194.892 | 195.000 | 185.000 | 185.000 |
| 74 | Други приходи | 185.208 | 180.000 | 185.000 | 185.000 |
| 77 | Меморандумске ставке | 300 | 0 | 0 | 0 |
| **7** | **Текући приходи** | **576.900** | **575.000** | **590.000** | **604.000** |
| 8 | Примања од продаје нефинансијске имовине | 0 | 0 | 0 | 0 |
| 91 | Примања од задуживања | 0 | 0 | 0 | 0 |
|  | **УКУПНИ ПРИХОДИ И ПРИМАЊА** | **576.900** | **575.000** | **590.000** | **604.000** |

1. Планирање расхода за плате и накнаде запослених у складу са колективним уговором (плате, отпремнине, превоз, социјална давања и др.), треба вршити крајње рационално и максимлном до висине масе средстава у 2015. години.

Што се тиче **планирања плата за 2016. годину** значајно је истаћи да је Законoм о привременом уређивању основица за обрачун и исплату плата, односно зарада и других сталних примања код корисника јавних средстава (''Службени гласник Републике Србије'', бр. 116/14) чланом 4. дефинисано да: „Ништаве су одредбе општег или појединачног акта (осим појединачног акта којим се плата повећава по основу напредовања) којима се повећавају основице, коефицијенти и други елементи, односно уводе нови елементи, на основу којих се повећава износ плата и другог сталног примања код субјеката из члана 2. овог закона, донет за време примене овог закона.“ Истовремено у члану 5. Закона утврђено је да се „Основица за обрачун и исплату плата код корисника јавних средстава, утврђена законом, другим прописом или другим општим и појединачним актом, који је у примени на дан доношења овог закона, умањује за 10%.

1. Расходе по основу куповине роба и услуга треба планирати на нивоу 2015. године (ограничења услуге репрезентације, поклона, службених путовања, контрола дневница, фиксне и мобилне телефоније и др.) и они се могу планирати само ако су у функцији обављања изворних и поверених послова у складу са Законом односно актом оснивача.
2. Набавка роба и услуга и капитална улагања (зграде, опрема) морају бити у складу са Законом о јавним набавкама. У 2016. години расходи на терет буџета неће се извршавати уколико не постоји план јавних набавки.

**Преглед обима средстава**

Правни основ за утврђивање предлога обима средстава у финансијским плановима директних и индиректних корисника средстава буџета локалне власти садржан је у члану 40. тачка 4. Закона о буџетском систему.

Лимити расхода за буџетске кориснике општине Љубовија за 2016. годину, дати су на бази сагледавања потребних средстава за рад и функционисање буџетских корисника, створених обавеза и могућности смањења појединих расхода у оквиру директних и индиректних буџетских корисника, као и најављених законских прописа од стране Владе Републике Србије а које ће бити у смислу растерећења привреде, односно смањења појединих јавних прихода.

**Преглед лимита укупних расхода буџетских корисника у 2016. години из извора финансирања 01 – приходи из буџета u 000 динара**

|  |  |  |  |  |
| --- | --- | --- | --- | --- |
| **Р.б.** | **БУЏЕТСКИ КОРИСНИК** | **Укупни лимити из буџета** | | |
| **2016. год.** | **2017. год.** | **2018. год.** |
| 1. | Скупштина општине | 4.700. | 4.700. | 4.700 |
| 2. | Председник општине – Изврш. органи | 21.500 | 21.700 | 22.000 |
| 2.1 | Цивилна заштита | 7.000 | 7.000 | 7.000 |
| 3. | Општинска управа – Опште услуге | 85.000 | 86.600 | 88.000 |
| 3.1 | Развој заједнице - инвестиције | 141.000 | 144.700 | 147.300 |
| 3.2 | Канцеларија за младе | 1.000 | 1.200 | 1.300 |
| 3.3 | Социјална заштита | 7.200 | 7.700 | 8.000 |
| 3.4 | Развој спорта | 8.500 | 8.500 | 8.500 |
| 3.5 | Подстицај културном и уметнич.ств | 4.300 | 4.500 | 4.600 |
| 3.6. | Дом здравља | 3.100 | 3.200 | 3.200 |
| 3.7. | Основно образовање | 24.000 | 24.800 | 25.000 |
| 3.8 | Средње образовање | 4.800 | 5.000 | 5.500 |
| 3.9. | Пољопривреда | 25.000 | 31.000 | 32.000 |
| 4. | Фонд за безбедност саобраћаја | 2.300 | 2.500 | 2.700 |
| 5. | Предшколска установа „Полетарац“ | 18.000 | 18.500 | 19.000 |
| 6. | Центар за социјални рад | 1.000 | 1.200 | 1.500 |
| 7. | Месне заједнице | 100 | 100 | 100 |
| 8. | Фонд за заштиту животн средине | 2.500 | 2.500 | 2.500 |
| 9. | Библиотека „Милован Глишић“ | 9.000 | 9.400 | 9.600 |
| 10. | Туристичка организација | 13.000 | 12.000 | 12.500 |
| 11. | ЈКП „Стандард“ | 100.000 | 105.000 | 110.000 |
| 12. | ЈП дирекција за грађевинско земљиште путеве Љубовија | 90.000 | 86.200 | 87.000 |
| 13. | Правобранилаштво општине | 2.000 | 2.000 | 2.000 |
| **УКУПНО :** | | **575.000** | **590.000** | **604.000** |

**Поступак и динамика припреме буџета локалне власти и предлога финансијских планова корисника средстава буџета локалне власти**

Предлог финаснијског плана за 2016. годину мора да представља процену финансијских потреба корисника буџетских средстава, као и извора средстава из којих ће се ове потребе финансирати.

Корисници буџетских средстава израђују предлоге финансијских планова за буџетску годину са пројекцијама за наредне две фискалне године, без обзира да ли се капитални пројекти уговарају фазно по годинама или корисник преузима обавезе по уговору који захтева плаћање у више година.

Посебно је важно да буџетски корисници у предлогу свог финансијског плана, осим буџетских, искажу и **друге изворе финансирања** (сопствени приходи, донације и сл.).

**Напомена:** Исказивање извора финансирања 07- Приходи од Републике и 05-08 –Донације, могу се исказивати у финансијским плановима, само акопостоји закључен Уговор или споразум да ће део или цео пројекат бити финансиран из других извора.

Услов за коришћење остварених сопствених прихода за одређену намену биће да је расход планиран у буџету.

**Предлог финансијског плана обухвата:**

1) Расходе и издатке за 2016.г. и две наредне године, исказане по буџетској класификацији (у складу са обрасцима који су саставни део овог упутства), по програмској класификацији; циљеве и индикаторе и лица одговорна за спровођење Програма, програмске активности и пројекта

2) Детаљно писано образложење расхода и издатака, као и извора финансирања;

3) Предлог капиталних пројеката (по обрасцу који је саставни део овог упутства)

Делови предлога финансијског плана састоје се из писаног објашњења, које обухвата и образложење, средњорочну квантификацију и процену ефеката нових политика и инвестиционих приоритета, на основу Упутства за припрему буџета и средњорочних планова корисника средстава буџета општине и финансијског захтева (члан 37. Закона о буџетском систему се сходно примењује и на јединице локалне самоуправе и њене кориснике у складу са чланом 41.).

Чланом 112. Закона о буџетском систему предвиђено је да се од доношења одлука о буџету локалних власти за 2015. годину уводи програмски буџет. У том смислу постоји обавеза корисника буџета да **предлоге финансијских планова за 2016. годину припреме (као саставног дела програма пословања/рада) по програмском моделу.**

Упућујемо кориснике буџета Општине Љубовија да се на интернет страници Министарства финансија и општине Љубовија налази Упутство за израду програмског буџета које је потребно користити за припрему предлога финансијских планова за 2016.годину и две наредне године. Нарочито је потребно обратити пажњу на шифарник програма, програмских активности и пројеката који су дати у прилогу тог упутства.

Предлог финансијских планова буџетских корисника садржи следеће табеле:

**Табела 1-3 - Зараде запослених**

1. **Табела – Капитални пројекти у периоду 2016 – 2018. године;**
2. **Табела – Програмски буџет.**

**Захтев за додатна средства**- активности које не могу бити усклађене са ограничењем средстава за текуће издатке, са предлогом приоритета, које треба размотрити у поступку доношења буџета потребно је урадити на обрасцима за Програмски буџет (сваки захтев посебно по приоритету)

**Средства за плате**

Народна скупштина је донела Закон о привременом уређивању основица за обрачун и исплату плата, односно зарада и других сталних примања код корисника јавних средстава који је објављен у „Службеном гласнику РС“, број 116/14 од 27. октобра 2014. године.

У складу са чланом 5. став 1. Закона, основица за обрачун и исплату плата код корисника јавних средстава, утврђена законом, другим прописом или другим општим или појединачним актом, који је у примени на дан доношења овог закона, умањена је за 10%.

Ништаве су одредбе општег или појединачног акта (осим појединачног акта којим се плата повећава по основу напредовања) којима се повећавају основице, коефицијенти и други елементи, односно уводе нови елементи, на основу којих се повећава износ плата и другог сталног примања код субјеката из члана 2. овог закона, донет за време примене овог закона (члан 4. Закона).

**У складу са напред наведеним у 2016. години плате треба планирати полазећи од плата исплаћених за јул 2015.године. Приликом утврђивања масе средстава за плате у 2016. години буџетски корисници треба да пођу од постојећег броја запослених.**

У оквиру **групе конта 42** потребно је учинити максималне напоре и остварити уштеде у односу на средства предвиђена за ове намене у 2015. години.

**Остале расходе,** такође треба планирати у складу са рестриктивном политиком која се спроводи у циљу одрживог нивоа дефицита.

**Захтев за додатна средства** пружа кориснику буџетских средстава могућност да евентуално тражи средства за финансирање активности и услуга, које по процени корисника буџетских средстава представљају приоритетне области које треба узети у обзир у планирању буџета за 2016. годину, а за које није утврђен обим средстава у довољном износу или није уопште утврђен.

Корисник може поднети више од једног захтева за додатно финансирање. За сваки захтев за додатна средства **треба доставити појединачно детаљно писано образложење.** Сваки од захтева мора бити означен бројем који представља приоритете тог захтева (нпр. захтев број 1 требало би да означава највиши приоритет корисника буџетских средстава).

**Планирање издатака капиталног пројекта**

Ради ефикаснијег планирања и припреме, поступајући у складу са законским одредбама, корисници буџетских средстава дужни су да органу надлежном за послове финансија доставе планиране капиталне пројекте за буџетску и наредне две године, приказане у табели (Табеле - Преглед капиталних пројеката даје се у Прилогу). У наведеним табелама, корисници су у обавези да искажу планиране издатке за капиталне пројекте по годинама који се односе на изградњу и капитално одржавање, по контима на трећем и четвртом нивоу, и то:

1) издатке за израду пројектно-техничке документације на конту 5114 (осим уколико је иста већ израђена);

2) издатке за експропријацију земљишта на конту 5411;

3) издатке за извођење радова на изградњи, односно извођење радова на капиталном одржавању на контима 5112 и 5113;

4) издатке за ангажовање стручног надзора на конту 5114 (осим уколико исти нису планирани од стране инвеститора или на неки други начин).

У циљу реалног планирања издатака капиталног пројекта, неопходно је да корисници образложе тренутни статус дозвола и сагласност (локацијска, грађевинска дозвола, сагласности одговарајућих јавних предузећа) које су неопходне за почетак извођења радова. Корисници су дужни да планирају расходе, који су у вези са добијањем ових дозвола и сагласности, на одговарајућим контима.

Такође, на основу свеобухватне процене потреба, пројекте је потребно рангирати по приоритетима, у складу са усвојеним стратешким документима, водећи рачуна да приоритет у финансирању имају већ започети пројекти.

Чланом 22. Закона о буџетском систему дефинисано је да Одлука о буџету и финансијски план директног, односно индиректног корисника буџетских средстава садржи **план сопствених прихода**, као и план њиховог трошења.

**Напомене везане за попуњавање табелa:**

1. Табеле се достављају у штампаном облику, са печатом и потписом функционера буџетског корисника, и на mail racunovodstvo.ljubovija@gmail.com.

**Упутство и табеле** можете преузети на адреси www.ljubovija.rs - Буџет – Обрасци за припрему буџета 2016. године.

Рок за достављање предлога финансијских планова директних и индиректних корисника је **10. септембар 2015. године.**

**НАПОМЕНА:** По усвајању Фискалне стратегије за 2016. годину са пројекцијама за 2017. и 2018. годину од стране Владе Републике Србије и доношењу Упутства за припрему одлуке о буџету локалне власти за 2016. годину, који садрже конкретне параметре за утврђивање висине појединих врста расхода, пре свега, плата, као и осталих мера које утичу на јавну потрошњу, сви буџетски корисници биће благовремено обавештени, како би приступили евентуалним изменама и допунама предлога финансијских планова.

Обрадио:

НАЧЕЛНИК

ОПШТИНСКЕ УПРАВЕ

Зора Лукић